Sigourney Weaver (gebore as Susan Alexandra Weaver; 8 Oktober 1949) is ’n Amerikaanse aktrise en rolprentvervaardiger. Ná haar debuut in ’n klein rol in Annie Hall (1977) het sy gou bekend geraak vir haar eerste hoofrol in 1979 as Ellen Ripley in Alien. Sy het dié rol weer in drie opvolgprente gespeel: Aliens (1986), waarvoor sy vir ’n Oscar vir beste aktrise benoem is, Alien 3 (1992) en Alien: Resurrection (1997). Sy is ook bekend vir haar rolle in die lokettreffers Ghostbusters (1984), Ghostbusters II (1989) en Avatar (2009). Weaver is in 1980 vir ’n Drama Desk-prys benoem vir die Off-Broadway-toneelstuk Das Lusitania Songspiel, en het in 1984 ’n Tony-benoeming gekry vir die Broadway-stuk Hurlyburly. Sy is al sewe keer vir ’n Golden Globe benoem, waarvan sy twee gewen het: vir Gorillas in the Mist en Working Girl. Sy was die eerste persoon wat in dieselfde jaar twee Golden Globes vir toneelspel gewen het. Sy het ook Oscar-benoemings vir albei rolle gekry.